Povijest prve polovine 20. stoljeća u SAD kroz grafike
Raspon grafika, izloženih u Knjižnici Hunzington, obuhvaća sve - od drvoreza i litografija, pa do sitotiska, a uključuje i djela tako p
Prva polovina dvadesetog stoljeća bila je vrijeme preobrazbe u Sjedinjenim Državama: zemlja je iskusila dva svjetska rata, Veliku depresiju, te munjeviti rast gradova. Promjene koje su u to vrijeme zahvatile zemlju sada se mogu vidjeti u Kaliforniji, na izložbi grafika iz tog doba, postavljenoj u Knjižnici Huntington, u Pasadeni. Izložene grafike prikazuju seljake kako žanju pšenicu, građevinske radnike kako podižu nebodere koji su izmijenili lice američkih gradova – posebice New Yorka i Chicaga - radnike u tvornicama i rudare, zabavu i druženje u noćnim klubovima, pa i šišanje i manikiranje u brijačnicama i frizerskim salonima. Baš kao i čitav taj period američke povijesti, i te su slike dinamične, kaže kustos izložbe Kevin Murphy: "Tu su slike iz drugog desetljeća kada je Amerika postajala svjetska sila i pokušavala shvatiti što to znači 'biti velesila' ekonomski i politički. Slike iz dvadesetih godina pokazuju razbujalost te dekade, a one iz tridesetih – depresiju. Vidi se i muka nekih autora da izraze što to znači biti Amerikanac, specifično – američki umjetnik." Raspon izloženih grafika obuhvaća sve - od drvoreza i litografija, pa do sitotiska, a uključuje i djela tako poznatih umjetnika kao što je Edward Hopper. Kustos Kevin Murphy kaže da neke grafike veličaju promjene u društvu, dok ih druge kritiziraju. Čitav niz izložaka portretira vitalnost gradova, dok drugi bilježe siromaštvo i osjećaj otuđenosti ljudi koji žive u tim gradovima. Gladni muškarci u otrcanim kaputima stoje u redovima za kruh ... Karavan automobila vraća obitelji s uživanja na plaži natrag u grad. "Na toj slici, automobili naliče na lijesove, a umjetnik stavlja u pitanje brzinu i tehnologiju ... spektar smrti nadvija se nad sve te automobile koji jure natrag s vikenda u nekom od Hamptona. Vidi se ideja da brzina i tehnologija na koncu mogu izazvati nesreću i smrt." Prva polovina dvadesetog stoljeća bila je turbulentno doba, s velikom financijskom depresijom i dva svjetska rata. Jedna grafika iz 1939. prikazuje ljude kako slušaju radio iščekujući vijesti o predstojećem sukobu ... druga, iz 1943, pokazuje borbene zrakoplove i padobrane. Ta je polovina stoljeća bila i vrijeme kulturoloških promjena: ljudi su se selili iz farmi u gradove. Jessica Todd Smith, kustosica za američku umjetnost u Knjižnici Huntington, kaže da su žene preuzele mnogo aktivniju ulogu u društvu nego što su je imale ranije, te da ih se češće viđalo na javnim mjestima. "Vidi ih se u zabavnim parkovima, u kinima, na plesnjacima, u noćnim klubovima, gdje se po prvi puta miješaju ljudi iz različitih klasa i sredina. Čitav jedan dio izložbe posvećen je ženama na javnim mjestima, nečemu što ne biste vidjeli u devetnaestom stoljeću." To je bilo i vrijeme promjene u američkoj umjetnosti: domaći su slikari odlazili studirati u inozemstvo, a imigranti su donosili nove tehnike i perspektive. Kako kaže kustosica Todd Smith, došlo je do ogromne proliferacije u stilovima i unosa novih kulturnih nasljeđa, posebice iz Europe i Meksika. Kreativni skok u američkoj umjetnosti tog vremena održavao je promjene koje su se ubrzano zbivale u društvu.